tlačová správa

**Sviatok folklóru pod Roháčmi**

*Najvýznamnejším festivalom z ponuky Oravského folklórneho leta budú 48. Podroháčske folklórne slávnosti. Medzinárodný folklórny festival s množstvom sprievodných aktivít sa uskutoční v Zuberci a Oravskom Bielom Potoku od 2. do 4. augusta. V programoch sa predstaví viac ako 1000 účinkujúcich zo Slovenska, Českej republiky, Srbska a Írska. Súčasťou budú i zaujímavé výstavy a prezentácie v Múzeu oravskej dediny, profily remeselníckych majstrov, či scénické programy prezentujúce folklórny región Abov, podoby goralskej kultúry a ovčiarsku valaskú tradíciu. Záver festivalu bude patriť profilovému programu SĽUK-u. Programy takmer päťdesiatky pozvaných folklórnych súborov a skupín, jarmok ľudových remesiel, školy tanca, množstvo stánkov, atrakcií i samotné príjemné prírodné prostredie - to sú ďalšie benefity festivalu, ktoré robia z Podroháčskych folklórnych slávností najnavštevovanejšie kultúrne podujatie na Orave.*

Festival začne v piatok 2. augusta o 19.00 v Oravskom Bielom Potoku krojovaným sprievodom zúčastnených súborov cez obec do areálu športového ihriska, kde sa od 19.30 v programe pod názvom „V tom Bielom Potoku“ predstavia domáci folkloristi a hostia zo súborov Stavbár zo Žiliny, Jelešňa z Hladovky a krajania zo súborov Vreteno z Kysáča či Klasy zo Starej Pazovy v Srbsku.

Na Námestí sv. Vendelína v Zuberci je v piatok večer od 19.00 hodiny pre záujemcov pripravené muzikantské pódium a od 20.00 hodiny v kultúrnom dome tanečná škola s tanečníkmi a muzikantami Podroháčskej folklórnej skupiny a súborov Stavbár zo Žiliny, Ostroha a Ostrôžka z Írskeho Dublinu. Od 23.00 až do 01.00 hodiny po polnoci bude pokračovať ľudová veselica pri ľudovej hudbe Viktora Janoštína.

Sobotné festivalové dianie otvorí 3. augusta o 10.30 na veľkej scéne pri mlyne v Múzeu oravskej dediny program „Osobnosti oravského remesla“, v rámci ktorého sa divákom predstavia majstri Ľubomír Hoľma (keramika), Matej Rabada (modrotlač), Ján Matištík (husliarstvo) a Stanislav Otruba (zvonkárstvo). Tu bude o 12.30 otvorená i výstava umeleckého kováča Vlada Janigu pod názvom „V ohni zrodené“, ktorá je pripravená pri príležitosti 55 rokov výtvarnej tvorby autora a 100 rokov kováčstva v rodine.

Zo zuberského skanzenu sa o 13.00 presunú účinkujúci v slávnostnom sprievode krojovaných skupín a súborov k amfiteátru. Po slávnostnom otvorení o 13.30 hod. a prezentácii Zuberčanov sa o 14.00 hodine v programe pod názvom „Obrazy z dolnej zeme“ predstavia krajanské súbory zo srbskej obce Kysáč a mesta Stará Pazova. Krajanov zo Srbska o 15.00 na javisku amfiteátra v programe „Zďaleka i zblízka“ vystriedajú Slováci z írskeho Dublinu pôsobiaci v súbore Ostroha i v detskom súbore Ostrôžka a členovia súborov Oravan senior, Liptov a Stavbár. Scénický program o 16.00 „Od Jura do Mitra“ bude podľa jeho autora Miroslava Žabenského zameraný na prezentáciou scénických podôb ovčiarskej valaskej a pastierskej kultúry. Predstavia sa v ňom súbory a skupiny z Oravy, Liptova a severného Považia. Dramaturgia festivalu v programe „Gorale, Gorale, co po vas zostaňe“ ponúkne o 18.30 divákom pohľad i na podoby tradičnej a najmä hudobnej kultúry oravských goralských obcí Hladovka, Zákamenné, Novoť, Suchá Hora, Oravská Polhora, Rabča, Rabčice, Sihelné, Mútne a Oravská Lesná. Súčasťou festivalu sú pravidelne i programy prezentujúce tanečné, hudobné i zvykoslovné folklórne podoby ďalších slovenských regiónov. Amfiteáter na Brestovej tak bude v tomto roku od 20.00 patriť účinkujúcim z Abova. V programe „Fodri, mojo fodri", ktorý pripravil Martin Ťasko sa predstavia folklórne súbory Hornád z Košíc, Rozmaring zo Sene, folklórne skupiny Vinica z Myslavy, Paradne ňevesti z Valalík a ľudová hudba Mateja Topoľovského. Sobotný program ukončí od 22.00 zábava na lúke pri kolibe v areáli festivalu.

Z pestrej nedeľnej ponuky zaujme nielen sviatočná furmanka, ktorá spríjemní ráno cestu z Habovky do Brestovej alebo sviatočná svätá omša v skanzene v Zuberci o 9.00, ale aj ďalšie programy v Múzeu oravskej dediny. O 12.00 to budú medailóny a spomienky na Viliama Grusku a Juraja Langera - osobnosti, ktoré podstatnou mierou prispeli k formovaniu oravského folklórneho hnutia, či založeniu kultúrnych inštitúcií v regióne, ako aj na činnosť rodiny Janoštínovcov, ktorá v zuberskom skanzene pôsobí už 25 rokov. Drevený kostolík ožije o 14.00 hodine koncertom pod názvom „Klasika na ľudových strunách“ a súbory i skupiny z regiónu Abov sa na krytej scéne v skanzene o 15.00 hodine s festivalom rozlúčia v programe „Pozdravy“.

Program v amfiteátri začne v nedeľu o 10.30 privítankou folkloristov zo Zuberca, Habovky a Oravského Bieleho Potoka. V detskom regionálnom programe „Naši najmenší“ sa o 11.00 hodine predstavia úspešní sólisti - účastníci súťaže detského hudobného folklóru „Vidiečanova Habovka“ - Jelešňa z Hladovky, Ostrvka z Nižnej či bratia Matúšovci s ľudovou hudbou DFS Zázrivček zo Zázrivej, ako aj detské súbory Roháčik zo Zuberca, Deti Nižnej vsi z Nižnej, Mútňanka z Mútneho, Magurka z Oravskej Lesnej.

Podoby slovenského folklóru v spracovaní zahraničných folklórnych súborov predvedú v programe „Krajania“ od 12.15 krajania z Kysáča a Starej Pazovej v Srbsku a deti i dospelí z Dublinu v Írsku.

 Program Žilinského samosprávneho kraja pod záštitou jeho predsedníčky o 13.30 uvedený pod názvom „Hranicami kraja“ bude tanečnou, hudobnou i zvykoslovnou prechádzkou chotármi Oravy, Kysúc, Turca, Liptova i severného Považia. Predstavia sa v ňom Lúžan z Liptovskej Lúžnej, Svrčinka zo Svrčinovca, Ťiesňavan z Krpelian, folklórny súbor Stavbár zo Žiliny, Klub autentického folklóru Hojana zo Žiliny, deti zo súboru Kelčovan z Čadce, DFS Mútňanka z Mútneho a sólisti zo súboru Turiec z Martina i z Oravskej Polhory.

Záver 48. Podroháčskych folklórnych slávností o 16.30 bude patriť profilovému programu Slovenského ľudového umeleckého kolektívu pod názvom „Slovensko“.

 Súčasťou sobotného i nedeľného programu v Múzeu oravskej dediny v Zuberci – Brestovej bude 32. Oravský tradičný jarmok ľudových remesiel a tvorivé dielne detí z moravských Skoronic, ktoré budú prezentovať tradíciu Skoronickej jízdy králů.

 Podroháčske folklórne slávnosti sú najvýznamnejším, najstarším, najväčším a divácky atraktívnym podujatím tradičnej kultúry na Orave. Je vyvrcholením celoročného snaženia a práce vedúcich i členov folklórnych kolektívov a miestom na prezentáciu rozličných folklórnych prejavov. Podstatnou časťou trojdňového medzinárodného folklórneho festivalu sú však i programy podôb tradičnej ľudovej kultúry Oravy a ďalších slovenských folklórnych regiónov a ich nositeľov. Programová štruktúra je orientovaná na autentické a pôvodné zvykoslovné, hudobné, tanečné a piesňové folklórne prejavy. V súčasnosti je festival svojím poslaním i návštevnosťou dôležitou súčasťou kultúrneho života a zároveň aj jednou z vrcholných kultúrnych aktivít v Žilinskom kraji. Jeho cieľom je podľa starostu Zuberca Pavla Šrobu popularizovať tradičné ľudové umenie a jeho pôvodné prejavy, prezentovať ich nositeľov a propagovať najmä slovenskú tradičnú kultúru v turisticky atraktívnej lokalite.

Hlavným usporiadateľom sviatku ľudovej kultúry je Obec Zuberec, spoluusporiadateľmi Múzeum oravskej dediny v Zuberci, Obec Oravský Biely Potok, Žilinský samosprávny kraj a Oravské kultúrne stredisko v Dolnom Kubíne. Festival z verejných zdrojov podporil Fond na podporu umenia. Podujatie je realizované aj s finančnou podporou Ministerstva cestovného ruchu a športu Slovenskej republiky.

*Zuberec, 2.7.2024 Miroslav Žabenský*

*miroslav.zabensky@gmail.com*

*0948 158 147*

**Infoservis 48. Podroháčskych folklórnych slávností**

**VSTUPENKY - Denná vstupenka (3. a 4. augusta, vstupenka je platná jeden deň):**

**Predpredaj:**

Základná 10 €, zľavnená 5 € (deti 6 - 15 rokov, držitelia preukazu ZŤP, dôchodcovia nad 65 rokov)

**Predaj na mieste:**

Základná 12 €, zľavnená 5 €.

**Vstupenka je platná aj do Múzea oravskej dediny**

**Vstup zdarma: deti do 6 rokov**

**Predpredaj vstupeniek a informácie:**

**Obecný úrad Zuberec**, Hlavná 289, 027 32 Zuberec

tel.: +421 43 5395 103, e-mail: pfs@zuberec.sk, obec@zuberec.sk

[www.pfs.zuberec.sk](http://www.pfs.zuberec.sk), [www.zuberec.sk](http://www.zuberec.sk)

**Turistická informačná kancelária Zuberec**, Hlavná 289, 027 32 Zuberec

tel.: +421 43 5395 197, mobil: +421 903 548 080, e-mail: tik@zuberec.sk

**UBYTOVANIE:**

**Turistická informačná kancelária Zuberec**, Hlavná 289, 027 32 Zuberec

tel.: +421 43 5395 197, mobil: +421 903 548 080, e-mail: tik@zuberec.sk

**DOPRAVA:**

**Sobota, 3. 8. 2024**

* vjazd osobných áut do areálu festivalu je povolený
* zo Zuberca k amfiteátru v Brestovej premáva bezplatná kyvadlová autobusová doprava

**Nedeľa, 4. 8. 2024**

* v čase od 9.00 do 18.00 bude úplná uzávierka cesty III/2301 (Zuberec – Zverovka)
* vjazd osobných áut do areálu festivalu nie je povolený
* zo Zuberca k amfiteátru v Brestovej premáva bezplatná kyvadlová autobusová doprava

Uzávierka dopravy neplatí pre linkové autobusy SAD, vozidlá zásobovania a vozidlá s právom prednostnej jazdy. Na parkovanie vozidiel účastníkov budú vyčlenené parkovacie plochy v obci a v areáli festivalu.

**Podrobné informácie sú zverejňované na stránke festivalu** [**www.pfs.zuberec.sk**](http://www.pfs.zuberec.sk)